PDK seba ke hêrişê îşxalî yê dewleta tirke yê vera Başûrê Kurdîstanî meşrû ramojno, çîyo ke destê ci ra yeno keno. Endamê Heyetê Rayberişî yê PDKyî dahîna aver şi û waşt wa îdarekarê PKKyî bêrê hedefgirewtene. Avnîyî eşkerayîyêke de adres mojna û persa ke droneyê dewleta tirke qey îdarekaranê PKKyî hedef nêgenê.
Endamê Konseya Rayberdişî ya KCKyî Zubeyîr Aydarî ke ANFyî rê qisey kerd, vat: ''Raşta zî gama ke merdim ey goştarî keno, vano qey kurdêk nê, dişmenêk qisey keno. Sey kesêkê her çîyê xo roto dişmenî, qisey keno.'' Aydarî vat, gama ke merdim vîneno nê demî de keso ke hend xo ra ravîyarto, raştîya welatî nêzano, wina vengê dişmenî dano û dişmenî wasifneno, merdim şarmîyeno.
Zubeyîr Aydarî nê persî rêz kerdî
Kam Tirkîya arde Başûrê Kurdîstanî? Xora herkes vîneno; Kam ardî?
Kam 1992yî ra nata dewleta tirke reyde hemkarîye keno, kewno vernîya tanqanê înan û hêrişê hêzanê azadîye yê Kurdîstanî keno?
Kam înan rê hetkarî kerd ke Başûrê Kurdîstanî de 100yî ra zafêr baregehî nayî ro?
Kamî Başûrê Kurdîstanî de ca da MÎT û paştgeranê ci?
Ewro Zap, Metîna û Avaşîn de kam vera dewleta tirke beno sîper?
Kam rayîr dano, cayo ke rayîr çîn o de rayîr virazeno?
Aydarî ard ziwan ke berpisîyarê nê hemenan PDKyo ke merkezê ci Ali Avnî est o û vat: ''Dewleta tirke ya îşxalkere Başûrê Kurdîstanî de bi serran o bi desturê PDKyî baregehanê xo yê leşkerîyan nano ro ke serranê peyênan de dilab kerdî. Bi hewayêkê hemwextî dewleta tirke hêrişê îşxalî zêdînayî. Duhakî ra heta Hewlêrî û Silêmanî hêrişê suîkastî yê droneyanê qetilkaran zêdînayî. Başûr de torra hîra ya îstîxbarate tirkî ameye ronayene. Cayê ke dewleta tirke nêrasena ci PDK hinda eşkera rayîr virazeno û serkêşîye keno û hetê teknîk û îstîxbaratî ra paşt dano ci. Eşkerayîya Avniyî mojenan ke hemkarîya PDK û Anqara ameya kamyew merhale.
Nêşarmîyeno veng dano dewleta tirke. Wazeno vajo ke ma ca danê şima fermanaran, berpirsîyaran bikişê. Xîtabê Tirkîya keno û vano, 'şima domananê ke xapîyayî kişenê.' Kam xapîyayo? Kam ke tewrê nê têgêrayîşî bîyo, birumet û fedakar o.  Xora her kes zano ke mîlîtanê ke nê têgêrayîşî qey tewrê nê têgêrayîşî bîyî û 40 serrî yo senî semedê pawitişê Kurdîstanî têkoşîn kenê.''
Aydarî bale ante ser ke eşekrayîya Avni raştê serrgêra Hemleya 15ê Tebaxe ameye û vat hela ke merdim nê çekuyan kurdêkî ra goştarî keno, merdim şarmîyeno.
Aydarî vatişê ''Çi gureyê PKKyî Şingal de est o'' yê Ali Avniyî vist vîrî û vat: ''Ma pêro şahîdê ke hêzê PDKyî ke pawitişê Şingalî girewtbi xo ser, hela ke DAÎŞ ame remayî.  Kam şi  şarê Şingalî xelisna? Eke gerîlayî koyan ra nêameyêne war, YPG û YPJyî koorîdor amekerdêne, Kam xelisnayêne? Wextê hêrişê DAÎŞî de PKKyî têna Şingal nê, Hewlêr, Duhok, Kerkuk û Mexmûr pawit. Peyê têkoşînê destankî yê Kobanê de zî hêzê azadîye yê Kurdîstanî estbî.
Seba ke nê eybî binimnê hêriş kenê. Xayînîya ci qey tay a nika veng dano dişmenî û  vano 'şi fermandaran bikeşê.' Ganî şarê ma vera înan tewir bîgêro û nê zîhnîyetî mehkum bikero.
